KTAMมอง10เดือนหุ้น1,100จุดตั้งทริกเกอร์2ซื้อ
บลจ.กรุงไทย เฮ กองทุนทริกเกอร์เข้าเป้ากำไรหุ้น 10% ภายใน 2 เดือน ส่งกองทริกเกอร์ 2 ขายต่อเนื่อง มั่นใจ 10 เดือนหน้าหุ้น 1,100 จุด
13 ก.ย. 2553

บลจ.กรุงไทย เฮ กองทุนทริกเกอร์เข้าเป้ากำไรหุ้น 10% ภายใน 2 เดือน ส่งกองทริกเกอร์ 2 ขายต่อเนื่อง มั่นใจ 10 เดือนหน้าหุ้น 1,100 จุด
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า หลังจากที่บริษัทได้เปิดจำหน่ายกองทุนเปิดกรุงไทย10 เอ็ม 10% ทริกเกอร์ ฟันด์ (KT-Trigger1) เมื่อเดือนพ.ค.ที่ผ่านมา บริษัทสามารถบริหารกองทุนตราสารทุนให้ผลตอบแทน 10% ภายในระยะเวลาก 2 เดือนกว่า ซึ่งเร็วกว่าที่กำหนดไว้ในโครงการและในโอกาสนี้ยังเป็นจังหวะที่เหมาะสมในการลงทุนในกองทุนประเภทดังกล่าว 
บริษัทจึงเปิดจำหน่ายกองทุนเปิดกรุงไทย 10 เอ็ม 10% ทริกเกอร์ ฟันด์ 2 ( KT-Trigger2)  ระหว่างวันที่ 14 - 27 ก.ย.2553  มูลค่าโครงการ  1,000 ล้านบาท  อายุประมาณ 10 เดือนหรืออายุอาจต่ำกว่า 10 เดือน หากเกิดเหตุตามเงื่อนไขการเลิกกองทุนในกรณีที่กองทุนมีมูลค่าหน่วยลงทุนตั้งแต่ 11.00 บาท  ขึ้นไป เป็นเวลา 3 วันทำการติดต่อกัน  จากมูลค่าหน่วยลงทุน   ในช่วง IPO ที่ราคา 10.00 บาทต่อหน่วย 
กองทุนมีนโยบายลงทุนในตราสารแห่งทุนโดยเฉลี่ยในรอบปีบุญชีไม่น้อยกว่า 65% ของมูลค่าทรัพย์สินสุทธิของกองทุน   โดยจะเน้นลงทุนในหุ้นสามัญที่จดทะเบียนในตลาดหลักทรัพย์ที่มีปัจจัยพื้นฐานดี  มีแนวโน้มการเจริญเติบโตทางธุรกิจสูง  และให้ผลตอบแทนที่เหมาะสมเมื่อเทียบกับระดับความเสี่ยง   เงินลงทุนส่วนที่เหลือจะลงทุนในตราสารแห่งหนี้   ตราสารกึ่งหนี้กึ่งทุน  ตราสารการเงิน  และเงินฝาก ตลอดจนหลักทรัพย์หรือทรัพย์สินอื่น หรือการหาดอกผลโดยวิธีอื่นอย่างใดอย่างหนึ่งหรือหลายอย่างตามที่คณะกรรมการก.ล.ต.กำหนด
นายสมชัย   กล่าวต่อไปว่า  กองทุนนี้จะมีการบริหารแบบ Active Management มีการจับจังหวะในการลงทุน (Market Timing) และเลือกหุ้นที่มีศักยภาพในการเติบโตในอนาคต ประกอบกับมีการปรับพอร์ตการลงทุนอย่างสม่ำเสมอ (Asset Allocation)  
สำหรับภาพรวมตลาดหุ้นคาดว่าแนวโน้มในอีก 10 เดือนข้างหน้าดัชนีจะมีการปรับตัวเพิ่มขึ้นต่อเนื่อง เป็นผลมาจากเศรษฐกิจไทยที่มีการเติบโตอย่างแข็งแกร่ง โครงการลงทุนภาครัฐต่างๆ ที่สนับสนุนภาคธุรกิจทั้งระบบ แนวโน้มการไหลเข้าของเงินทุนจากต่างประเทศ นอกจากนี้มูลค่าหุ้นในประเทศไทยยังอยู่ในระดับที่น่าสนใจ หุ้นหลายตัวมีศักยภาพในการเติบโตในอนาคต คาดว่าตลาดหุ้นไทยจะซื้อขายกันที่ระดับ 1,100จุด คิดเป็น P/E ratio 12.5x ในปี 2554 จึงคาดว่ากองทุนดังกล่าว  มีโอกาสสร้างผลตอบแทนตามเป้าหมายที่กำหนดไว้ได้ 
ทั้งนี้นอกจากบริษัทจะมีการเปิดจำหน่ายกองทุนที่หลากหลายอย่างต่อเนื่อง   เพื่อรองรับตามความต้องการของลูกค้าแล้ว  บริษัทยังให้ความสำคัญในเรื่องการให้บริการที่ดี เพื่ออำนวยความสะดวกให้กับลูกค้าอีกด้วย  โดยการขยายเวลาการซื้อขายหน่วยลงทุนกองทุนประเภทมันนี่มาร์เก็ต  จากเดิมตั้งแต่8.30 – 14.00 น.  เปลี่ยนเป็น ตั้งแต่เวลา 8.30 - 15.30 น.   ประกอบไปด้วย กองทุนเปิดกรุงไทยสะสมทรัพย์  ( KTSS )   กองทุนเปิดกรุงไทยเซฟวิ่งฟันด์ ( KTSV )  และกองทุนเปิดกรุงไทยตลาดเงินเพื่อการเลี้ยงชีพ ( RMF4) โดยมีผลตั้งแต่วันที่ 16  กันยายน 2553  เป็นต้นไป    
นอกจากนี้  ลูกค้าทุกกองทุนที่มีการขายคืนหน่วยลงทุน จะได้รับเงินคืนเร็วขึ้น  จากเดิมได้รับเงินคืนในเวลาประมาณ 12.00  น.    เปลี่ยนเป็น ได้รับเงินคืนในเวลา 10.00  น.  ตามวันที่กำหนดในแต่ละกองทุน